Llafar Bro: O'r Pwyllgor Amddiffyn -ymladd anghyfiawnder
Cyfarfod gyda'r Cynghorau Iechyd Cymunedol
Ganol Mehefin, aeth dirprwyaeth o'r Pwyllgor Amddiffyn i gyfarfod aelodau Cyngor Iechyd Cymunedol Gwynedd yn Nhremadog a hynny am y pedwerydd tro o fewn y ddwy flynedd ddiwethaf. Drannoeth, ac am yr eildro o fewn ychydig fisoedd, roedden ni hefyd yn cyfarfod ag aelodau Cyngor Cymunedol Conwy yn Abergele.
Y bwriad, wrth gwrs, oedd tynnu sylw'r ddau CIC at y sefyllfa gwbwl annerbyniol sy'n bodoli, bellach, yn yr ardal hon cyn belled ag y mae gofal iechyd yn y cwestiwn, a hynny o'i gymharu â'r hyn a gaiff ei gynnig mewn ardaloedd eraill, hyd yn oed o fewn Sir Feirionnydd ei hun. Roedden ni yno i ofyn iddynt barhau i gefnogi ein safiad a rhoi pwysau ar y Pwyllgor Deisebau newydd yng Nghaerdydd i gadw'n deiseb yn agored yn fan'no, fel bod y pwysau'n cynyddu ar y Gweinidog Iechyd newydd.
Roedd y ddau bwyllgor yn gefnogol iawn i'n cais a chaed addewid pendant y byddent yn cynorthwyo mewn ffordd ymarferol.
Ffurflenni cŵyn
Yn ystod Mehefin a Gorffennaf, bu cyfle i rai ohonoch nodi eich cwynion, ar ffurflenni pwrpasol am safon y gofal iechyd yn lleol. Erbyn hyn, daeth pentwr o'r ffurflenni yn ôl inni, wedi eu cwblhau, a bydd y Pwyllgor Amddiffyn rŵan yn mynd ati i ddefnyddio'r wybodaeth sydd arnynt i brofi, eto fyth, i'r Betsi, mai gwasanaeth eilradd sy'n cael ei gynnig ganddynt yn yr ardal hon, ers cau yr Ysbyty Coffa.
Diolch eto am barhau i'n cefnogi, er bod ambell eithriad yn eich mysg, yn ôl pob sôn, sy'n deud "Does gen i, beth bynnag, ddim byd ond canmoliaeth i'r gwasanaeth", cystal â beirniadu'r Pwyllgor Amddiffyn am neud ffýs. Ond dadl gwbl hunanol ydi honno, wrth gwrs, ac un sy'n adleisio geiriau'r Sais 'I'm alright Jack!'
Mae'r gymuned hon wedi bod yn un glôs iawn ar hyd y blynyddoedd ac wedi arfer ymladd yn erbyn anghyfiawnder o bob math. Mae'n bwysig ein bod ni'n dal ati i wneud hynny, ac efo un llais, os yn bosib.
Anfonwyd llythyr at y Gweinidog Iechyd newydd, Vaughan Gething, yn ei groesawu i'w swydd ac yn gofyn iddo gyfarfod dirprwyaeth o'r Pwyllgor Amddiffyn yn ei swyddfa yng Nghaerdydd ond, fel ei ragflaenydd, gwrthod wnaeth o, a hynny am yr un rheswm, eto fyth –
'Wna i ddim ymyrryd efo rhywbeth sydd wedi cael ei benderfynu'n lleol'!
Ond pwy ddaru benderfynu'n lleol? Yn sicr, nid 99% ohonoch chi, bobol y cylch! Na phobol Dolwyddelan yn sir Conwy chwaith! Nonsens llwyr ydi hawlio unrhyw fath o drefn ddemocrataidd yng Nghymru bellach.
Ar y cyntaf o Orffennaf roedd ein prif weinidog Carwyn Jones yn mynychu gwasanaeth yng nghadeirlan Llandaf i gofio aberth y milwyr Cymreig a laddwyd ym mrwydyr y Somme, ganrif yn ôl. 'Ni ddylen ni fyth anghofio'r rhai a frwydrodd mor ddewr dros ein dyfodol ni'
medda fo, tra ar yr pryd yn dewis anghofio ei fod o a'i lywodraeth wedi rhoi sêl bendith ar ddymchwel yr Ysbyty Coffa yma yn Stiniog; adeilad oedd yn gofadail i 407 o ddewrion y cylch a syrthiodd mewn dau ryfel byd. Rhagrith, ta be?
Addasiad o erthygl Geraint Vaughan Jones, a ymddangosodd yn wreiddiol yn rhifyn Gorffennaf 2016.
Labels: cofio, Cyngor Iechyd Cymuned, gweinidog iechyd, Prif Weinidog Cymru, Pwyllgor Amddiffyn Ysbyty Coffa Ffestiniog, ysbyty coffa